google/wiki40b huggingface dataset:
De fem embedsmenns tempel

De fem embedsmenns tempel (kinesisk: 五公祠, pinyin: Wugongsi) er et tempel i Haikou på Hainan i Folkerepublikken Kina. Det ble bygd på Mingdynastiets tid til minne om de fem fremtredende embedsmenn Li Deyu (李德裕), Li Gang ( 李纲), Li Guang ( 李光), Zhao Ding (赵鼎) og Hu Quan (胡诠). De fem hadde til felles at de var blitt forvist til Hainan under Tang- eller Songdynastiets tid.
Tempelet ble i 2001 tilføyd på Folkerepublikken Kinas liste over kulturminner.
Taktekking

Taktekking betegner forskjellige teknikker og bruk av materialer for å gjøre tak på byggverk tette mot vind, nedbør og andre klimatiske påvirkninger.
I eldre tid ble taktekking utført med lokalt tilgjengelige materialer fra naturen, som skifer, never og torv, tang, halm, blader eller huder. Med mer avanserte redskaper og teknikker kunne trevirke bearbeides til bord og spon. Av brent leire ble det laget takstein av tegl. Metaller kunne hamres eller støpes til tynne plater egnet for taktekking. Industrialderen frembrakte materialer som takpapp, betongtakstein, bølgeblikk og folier eller plater av plast.
Taktekker var i mange land et eget yrke, ofte organisert i laug. I Norge ble takene i eldre tid tekket av andre håndverkere, tømrere eller murere, som foresto mesteparten av byggearbeidet. I byene fantes profesjonelle blikkenslagere som kunne tekke med plater av bly, kobber, sink eller jernblikk, eller lage takrenner og nedløp, og beslag av de samme metallene til å tette overganger og gjennomføringer i taket. I nyere tid er det etablert større taktekkingsbedrifter som utfører alle håndverk knyttet til taktekking.
Taktekking har alltid vært en utfordring for arkitekter, håndverkere og huseiere. Alle tekkemåter innebærer stor risiko for naturskade og trenger omhyggelig utførelse og stadig vedlikehold for å unngå lekkasjer.
Partick Thistle FC

Historie

Partick Thistle ble stiftet i 1876 i Partick, som da var uavhengig by, men som i dag er en del av Glasgow. Klubben spilte på flere baner i Partick før de i 1909 fant et fast hjem, Firhill Stadium i Maryhill. Da den skotske ligaen i 1893 etablerte en 2. divisjon, var Partick Thistle blant de ti klubbene som ble valgt inn i den nye divisjonen. I 1897 nådde Partick Thistle 1. divisjon for første gang.
Klubbens største øyeblikk kom i 1921, da de ble cupmestre med 1–0 over Rangers i finalen. I 1971 vant de ligacupen med 4–1 over Celtic i finalen. Klubben spilte i 1. divisjon sammenhengende mellom 1902 og 1970. De har aldri blitt seriemestre, men ble nummer 3 i 1948, 1954 og 1963. Siste nedrykk fra øverste divisjon var våren 2004. Etter to sesonger på nivå 2 og 3, vant Partick Thistle playoff-finalen på straffesparkkonkurranse, og rykket opp i First Division (nivå 2) i 2006.
I sesongen 2012/13 vant klubben Scottish First Division og var tilbake på høyeste nivå i Scottish Premiership fra sesongen 2013–2014.
Stordflyet.no

Stordflyet.no er et flyselskap som blir driftet av Danish Air Transport (DAT). Flyselskapet opererer på ruten Stord-Oslo-Stord. Flyselskapet har billettkontor på Stord lufthamn Sørstokken. Det er inngått såkalt interline-avtaler mellom selskapet og flyselskapene SAS, Norwegian og Finnair, som gjør at Stordflyet.no sine kunder kan fly til flere av SAS, Norwegian og Finnair's destinasjoner via Oslo
Qaanaaq kirke

Qaanaaq kirke er en funksjonalistisk langkirke fra 1954 i Qaanaaq (Thule), Grønland. Kirken ble innviet 21. november, kun halvannet år etter tvangsflyttingen av befolkningen fra Uummannaq. Staten hadde da også sørget for butikk, skole og sykehus på stedet. 
Altertavlen er et maleri spesielt utført til kirken: Jesus var opprinnelig avbildet barføtt på maleriet, men hensynet til lokal skikk gjorde at han senere ble påmalt strømper.
I kirken er et J. Starup & Søn-orgel fra 1984. Det ble gitt menigheten som gave fra den nærliggende amerikanske flybasen i 1987. Dette er verdens nordligste pipeorgel. 
Det er normalt gudstjeneste i kirken hver søndag i tillegg til de øvrige kirkelige høytider. Gudstjenestene forrettes av presten eller en kateket.
Spiller opp – US Tour med vigelandsvalsen

Spiller opp – US Tour med vigelandsvalsen er et musikkalbum med Lindesnes trekkspillklubb, utgitt i 1993. Dette er bandets debutalbum.
Aphonides

Utseende

Ganske store, avlange, svarte hornbiller. Hannen mangler horn på hode og pronotum.
Kroppen er ganske høyt hvelvet. Pronotum er tett og kraftig punktert, dekkvingen har noen litt uklare punktrader, dessuten spredt punktur utenom.

Utbredelse

Denne4 slekten har en meget spredt utbredelse: Aphonides dunnianus lever i det sørlige USA (Arizona, Texas) mens Aphonides turbator er beskrevet fra Argentina.
Karsten Warholm International 2019

Karsten Warholm International 2019 var et internasjonalt innendørsstevne i friidrett som ble arrangert 25. januar 2019 i Ulsteinhallen i Ulsteinvik. Dette var den første utgaven av Karsten Warholm International.
Cyclocephala bicolor

Utseende

En ganske liten (9-13 millimeter), bredt oval, blank hornbille. Hodet, pronotum, scutellum og bein er brunsvarte, dekkvingene gulbrune. Arten har ikke horn på hodet eller groper på pronotum, kjønnene kan skilles på at hannen er smalere enn hunnen og at føttene, og særlig kloleddet, på forbeina er fortykkede. Pronotum og dekkvinger er nokså kraftig punkterte.

Levevis

De voksne billene er nattaktive og kommer til lys. I alle fall noen arter besøker blomster (for eksempel på planter i myrkonglefamilien) og kan være viktige pollinatorer. Larvene er kjent bare for et fåtall av artene, disse lever i jorda og eter på gressrøtter.

Utbredelse

Arten er vidt utbredt i det nordøstlige Sør-Amerika (Venezuela, Fransk Guyana, Brasil).
Baccha

Utseende

Små, slanke blomsterfluer som lett kjennes på at bakkroppen er nåleaktig smal, særlig hos hannene langt stilket. På farge er de svarte med gule tverrbånd på bakkroppen. Hodet er ganske stort, hos hannene møtes fasettøynene i pannen. Vingene er smale, glassklare eller brunlige, med brune årer. Beina er slanke og gule eller gulbrune.

Levevis

Nåleblomsterfluene finnes gjerne i skogkanter, ofte der det vokser skogsvinerot (Stachys sylvatica). De holder seg gjerne i halvskyggen og er ikke så lette å oppdage. De besøker blomster, men er ikke å finne her så hyppig som mange andre blomsterfluer. I likhet med svært mange andre Syrphinae lever larvene av bladlus. De overvintrer som larver, voksne fluer kan påtreffes hele sommerhalvåret.
Alle fluer gjennomgår en fullstendig forvandling, med et puppestadium mellom stadiet som larve og voksen.
Rhodoprasina

Utseende

Store (vingespenn ca. 100 millimeter), grønnlige svermere. Bakvingens indre del er rosa. Forvingens bakhjørne (tornus) er markert tilbaketrukket, vingen er litt sigdformet.

Levevis

De voksne sommerfuglene tar ikke næring til seg.
Larvene lever på ulike løvtrær, blant andre i eikeslekten og lønneslekten.

Utbredelse

Slekten er utbredt i Sørøst-Asia, mest i høytliggende områder.
Vesterålen regionråd

Vesterålen regionråd er et interkommunalt samarbeidsorgan og regionråd for kommunene Andøy, Bø, Hadsel, Sortland og Øksnes i Vesterålen og Lødingen i Ofoten. Regionrådet organiserer samarbeid innen politikk, kultur, reiseliv og etterutdanning i kommunene. Rådet er sammensatt av ordførere, varaordførere og to opposisjonspolitikere fra hver medlemskommune. Arbeidsutvalget utgjøres av ordførerne.
Vesterålen regionråd ble etablert i 1981, som erstatning for Vesterålen regionplanråd, som hadde vært i funksjon siden 1966.
ASP.NET

ASP.NET er et webapplikasjons-rammeverk utviklet og markedsført av Microsoft. Rammeverket gir brukere muligheten til å programmere dynamiske websider, webapplikasjoner og webtjenester. ASP.NET ble først utgitt i januar 2002 med versjon 1.0 av .NET Framework, og er etterfølgeren til Microsoft Active Server Pages (ASP). ASP.NET er bygget på Common Language Runtime (CLR).

Utvidelser

Microsoft har gitt ut noen utvidelser til rammeverket som kan kobles til ASP.NET for å utvide funksjonalitet. Noen av dem er:
ASP.NET AJAX En utvidelse med både klient- og serverside komponenter for å programmere ASP.NET-sider som inneholder AJAX funksjonalitet.
ASP.NET MVC Framework En utvidelse for å programmere ASP.NET-sider ved hjelp av MVC-arkitektur.
Øyslebø

Den tidligere kommunen Øyslebø

Øyslebø kommune ble opprettet i 1899 ved utskillelse fra Øyslebø og Laudal kommune. I 1964 ble Øyslebø slått sammen med Laudal og Bjelland kommuner samt litt av Finsland til Marnardal kommune.
Carambole (plateselskap)

Carambole Records er et Oslo-basert plateselskap, startet i 2006.
Har gitt ut alt fra voksen musikk, danseband, jazz, og rock, til hiphop, rhythm and blues, latino og popmusikk.
Mest kjente utgivelser inkluderer Jens Book-Jenssen, Aylar, Emire og Lillebror Sofian og Ørnulf Holthe fra Gluntan.
Tornister

Tornister en firkantet ransel som særlig ble brukt som matsekk av fotsoldater på 1800- og 1900-tallet. Dette var små, vanligvis halvstive ryggsekker laget av lær eller tekstil, gjerne spent over en rektangulær ramme av tre, utstyrt med to skulderreimer og ofte også med ekstra reimer til å spenne fast forskjellig utstyr med. Tornister er særlig en tysk og dansk betegnelse for militær ransel, på dansk også i formen tornyster. Firkantede ryggsekker ble imidlertid ikke bare båret av soldater. I Norge, Sverige og Finland var neverkonter en utbredt variant. Tornistrene ble også modell for avstivede, kasseformede skoleransler med klaffelokk. I dag er de historiske tornistrene erstattet av andre typer ryggsekker og militær oppakning i praktisk design og moderne materialer.
HTC Hurricane

HTC Hurricane er en Windows Mobile-basert mobiltelefon (smartphone) som ble produsert av HTC. Den ble lansert i august 2005.
Den er også solgt som Orange C550, Qtek 8200 og SDA II.
Nordeste

Nordeste er betegnelsen på den nordøstlige regionen i Brasil og består av de ni delstatene Alagoas, Bahia, Ceará, Maranhão, Paraíba, Pernambuco, Piauí, Rio Grande do Norte og Sergipe. Om lag 30 % av Brasils befolkning bor i denne regionen. Folk som bor eller kommer fra dette området kalles ofte for Nordestinos.

Geografi og klima

Nordøst-Brasil kan grovt deles inn i tre soner. Langs med kysten finner man et belte med tropisk klima og en del nedbør. Dette er et grøderikt område som tidligere var dekket av skog og kalles Mata atlântica. Skogen ble hugget ned i kolonitiden, og nå dyrkes det blant annet sukkerrør i dette beltet. Lenger inn kommer man til en tørrere overgangssone og lengst inne finner man området som kalles Sertão og som har et svært tørt klima.

Kultur

Kulturen i Nordøst er rik og mangfoldig, med historiske bysentrum blant annet i Salvador, Olinda og Recife.  Danser som samba, lambada og frevo samt musikksjangere som forró og axé har sin opprinnelse i denne regionen. Det samme gjelder kampsporten capoeira og religionen Candomblé.

Økonomi

Langs kysten og i de historiske byene er økonomien basert på turisme og landbruk, hvor av sukkerrør er en viktig inntektskilde. Rundt de større byene finnes det også en del industri. Noen av delstatene har inntekter fra olje.
USA-mesterskapet i turn 2017

USA-mesterskapet i turn 2017 ble arrangert fra 17. til 20. august 2017 i Honda Center i Anaheim i California. 
Mesterskapet var også uttakning til USAs landslag, for deltakelse i bl.a. VM i turn 2017.
Norgesmesterskapet i fotball for menn 1975

Norgesmesterskapet i fotball for menn 1975 var en fotballturnering som ble arrangert i 1975. Det var det 70. norgesmesterskapet i fotball. Bodø/Glimt ble norgesmester ved å slå Vard 2-0 i finalen. Dette var første gang et lag fra Nord-Norge spilte, og vant, en cupfinale.
Begge finalistene spilte i 2. divisjon denne sesongen.

Finale

Ullevaal Stadion, 26. oktober
Bodø/Glimt – Vard 2–0
1-0: Sturla Solhaug (70)

2-0: Arne Hanssen (88)
Dommer: Kaare Lindboe, Vidar
Spesifikke fobier

Symptomer

- Frykt for spesifikke objekter eller situasjoner

- Unngåelse av disse situasjonene

- Betydelig sjenanse fra angst og unngåelsesadferd

- Erkjennelse av at angst og unngåelse er overdrevent og urimelig

- Symptomene er begrenset til fryktede situasjoner eller tanken om dem

Typer av spesifikke fobier

De fobiske tilstandene har tradisjonelt hatt greske navn etter tingene eller situasjonene som utløser angsten, for eksempel klaustrofobi. I dag inndeles fobiene i typer som:

- Animalsk type: slanger, edderkopper

- Etter naturomgivelsene: høyder, vann, storm

- Blod, injeksjons- og kroppsbeskadigelsestype

- Situasjonsbetinget type: fly, heiser, lukkede rom

- Andre: f. eks. unngåelse av lyder
Enkeltfobier kan også opptre som symptom på en depresjonssykdom. De forekommer ofte hos barn og forsvinner som oftest i løpet av tenårene. De alvorligste enkeltfobiene kan vare inn i voksenalderen. Det finnes ingen tallangivelser for utbredelsen av enkeltfobier.

Behandling

Spesifikke fobier behandles med psykoterapi og da har spesielt teknikker fra atferdsterapi vist seg effektive. Kognitiv atferdsterapi (Cognitive Behavioral Therapy; CBT) er en evidensbasert psykoterapeutisk behandlingsform som også benyttes for spesifikke fobier. Kognitiv atferdsterapi går ut på kontrollert å eksponere seg for angstvekkende situasjoner og systematisk bearbeide urealistiske og uadaptive tanker knyttet til det man har fobi for.
Vakthund

Vakthundtyper

Vakthunder kan deles inn i såkalt avskrekkende vakthunder, skarpe vakthunder og schutzhunder.

Avskrekkende vakthunder

Avskrekkende vakthunders viktigste oppgave er å avskrekke folk og fé fra å trenge seg på eller i å trenge seg inn uten eiers viten og samtykke. Slike hunder blir trent i å varsle, både for å avskrekke eventuelle inntrengere og for å varsle sin eier om at noe skjer. Avskrekkende vakthunder skal ikke være skarpe (rovlystne).

Skarpe vakthunder

Skarpe vakthunder  skal både være avskrekkende og rovlystne (skarpe). Primæroppgaven er å avskrekke folk og fé fra å trenge seg inn til eller angripe sin eier eller dennes eiendom og eiendeler. Dersom den ikke lykkes med det skal den om nødvendig angripe inntrengerne og forsvare sin eier og dennes interesser. Slike hunder har det vi kaller et reelt «killerinstinkt» og vil ofte angripe for å drepe. Det er ikke tillatt for privatpersoner å holde slike hunder i Norge.
Aldania

Utseende

Middelsstore, bredvingede sommerfugler, oversiden er mørk med lyse striper. De ligner sterkt på slekten Neptis og andre Neptini.

Levevis

Larvene lever på ulike løvtrær, blant annet bjørkeslekten og almeslekten.

Utbredelse

Slekten er utbredt i Øst-Asia, de fleste artene finnes i Kina. De er dermed litt mer nordlige enn de andre Neptini.
Colonel Fabien (Paris Metro)

Colonel Fabien er en stasjon på metroen i Paris.
Stasjonen betjener linje 2.
Søfren Godtzen

Familie

Søfren ble i 1630 gift med Elisabeth Christensdatter Trane (født i Stavanger 1613, død i Stavanger 1684). Både Godtzen og Trane familiene var gamle preste- og futefamilier som kom til Norge fra Danmark og Tyskland. Søfren og Elisabeth fikk minst 18 barn. Datteren deres Anne Søfrensdatter Godtzen (født 10. juni 1642 i Stavanger, død 26. desember 1710 i Søgne) ble gift med "den vise Bjellandspresten" Søren Schive. 
I Stavanger domkirke henger  et epitaf over borgermester Godtzen og hans familie. To av barna, som døde svært unge, er malt med englevinger.

Våpenskjold

Hans våpen har i skjoldet en hånd med utstrakt arm ned fra en sky ved øvre skjoldkant og med hånden holdende på skallen til et dødninghode. Som hjelmtegn ses en tredelt blomst. Valgspråket var: Den Høiestes høire Haand alle Ting omskifte kan.
Heklunger

Heklunger kalte kong Sverre og hans birkebeinere sine motstandere, kong Magnus Erlingssons menn. Til grunn for betegnelsen skal ligge at de sistnevnte hadde ranet og delt mellom seg en del sølvpenger, som de hadde funnet innsydd i en hekle (hekla), dvs. en kappe (av hökull (messe)-hakel), etter en gammel tiggerkjerring.
MIPS

Ytelse

Sammenligning av ytelse på CPUer er ikke enkelt. Derfor er det utviklet noen målemetoder for dette og Whetstone benchmark er en av disse. Slike målemetoder vil typisk bestå i å måle tiden det tar å utføre en kjent algoritme for deretter å normalisere over denne tiden. Enkelte slike måltall vil dermed ta høyde for effektiviteten til prosessorens instruksjoner, men også ta høyde for effektiviteten til det aktuelle programmeringsspråket.

Utnyttelse

På stormaskiner (for eksempel IBM zSeries) så er det vanlig å betale for hvor mye man bruker maskinen. Dette for å holde innkjøpskostnaden nede. Antall MIPS multiplisert med tiden maskinen brukes og en faktor for utnyttelsesgraden vil da angi et grunnlag for en totalkostnad.
Crawford kraftverk

Crawford kraftverk er et kullkraftverk og et gasskraftverk i bydelen Little Village i Chicago, Cook County i delstaten Illinois, USA. Det har en installert produksjonskapasitet på 599 MW, fordelt på 2 blokker/turbiner. Dette er delstatens femtende største, termiske kraftverk målt etter installert produksjonseffekt. 
Anlegget ble påbegynt omkring 1958 og stod ferdig i 1961. Brenselkilden er sub-bitumenøst kull og naturgass.
Skyggejegerne

Skyggejegerne (engelsk The Mortal Instruments) er en bokserie for ungdom i sjangeren urban fantasy, skrevet av Cassandra Clare. Den handler om et framtidig eller parallelt New York der det fins vampyrer og andre demoner. Det fins også andre parallelle verdener.
Femten år gamle Clary Frays enkle liv blir komplisert da hun blir dratt inn i en helt ny verden, der hun blir kjent med skyggejegerne, som dreper demoner, og får vite viktige og sjokkerende ting om sin egen bakgrunn og fortid. Hun oppdager også at det finnes varulver, vampyrer, alver, demoner, engler og andre sagnomsuste vesener. Clary får dessuten sin første erfaring med kjærlighetslivet når hun får følelser for både den kjekke, selvgode og arrogante, men modige skyggejegeren Jace Wayland og den lille nerdete, men sympatiske barndomsvenn Simon Lewis, som har vært hemmelig forelsket i Clary nesten helt siden de møttes for ti år siden.

Film

Den 16. mars 2012 ble den norske regissøren Harald Zwart annonsert som ny regissør for filmen The Mortal Instruments: City of Bones (som baserer seg på den første boken, City of Bones), med Screen Gems som produksjonsselskap. Filmingen skal ifølge Cassandra Clares tumblr-konto ha startet i august 2012, og ble gitt ut 23. august 2013. Don Carmody og Robert Kulzer produserer filmen, I. Marlene King og Jessica Postigo skal skrive manuset, mens Lily Collins spiller hovedrollen som Clary Fray.
Selskapsloven

Lov om ansvarlige selskaper og kommandittselskaper, bedre kjent som selskapsloven (forkortet sel.), ble sanksjonert av Kongen i statsråd 21. juni 1985 og trådte i kraft 1. juli 1986.
Aufstieg und Niedergang der römischen Welt

Aufstieg und Niedergang der römischen Welt, forkortet ANRW (norsk oversettelse «Vekst og fall i den romerske verden»), er en omfattende serie av vitenskapelige bøker om Romerrikets historie og kultur. På samme måte som et tidsskrift består hver bok av vitenskapelige artikler skrevet av forskjellige forfattere. Artiklene er på tysk, engelsk, fransk og italiensk, de fleste på tysk eller engelsk. Godt over tusen forskere har hittil bidratt til serien innenfor en rekke fagområder som knytter an til antikken, slik som historie, språkvitenskap, arkeologi, kunsthistorie, jus og religionsvitenskap.

Historie

Aufstieg und Niedergang der römischen Welt begynte i 1972 som et festskrift til den tyske klassiske historikeren Joseph Vogts 75-årsdag, og var opprinnelig planlagt i fire bind. Det har etterhvert blitt 89 bind. Selv om flere bind da var påtenkt, ble det fra 1998 av et opphold – kanskje en stans – i utgivelsene, ettersom forlaget, Verlag Walter de Gruyter, ikke lenger var innstilt på å fortsette serien på samme måte.
Zinaida Kupryjanovitsj

Bakgrunn

Kupryjanovitsj begynte artistkarrieren som barnesanger i 2013, da hun deltok i sangkonkurransene New Wave Junior 2013 og juniorutgave av Slavianski Bazaar i 2014.
Hun deltok to ganger i den hviterussiske finalen foran Junior Eurovision Song Contest: i 2015 ble hun nummer fire med sangen «Mir», og i 2016 ble hun nummer tre med «Kosmos». I 2017 kom hun på tredjeplass i den tiende sesongen av Fabrika zvjozd, den russiske versjonen av spanske Operación Triunfo. Etter konkurransen innledet Kupryjanovitsj en karriere som programleder på tv og var en av programlederne under Junior Eurovision Song Contest 2018 i Minsk. Som skuespiller har hun hatt stemmen til Vaiana i den russisk-dubbete versjonen av Vaiana og Rive-Rolf krasjer internett.
Hun representerte Hviterussland i Eurovision Song Contest 2019 med sangen «Like It».
Svetlana Pakhomova

Idrettskarriere

Pakhomova deltok i sitt første VM ved VM i rullestolcurling 2011 i Tsjekkia, der Russland kom på 4.-plass. Ved VM i rullestolcurling 2012 vant Russland gull, med Pakhomova som reserve. De slo Sør-Korea 9-1 i finalen. Ved neste VM, i 2013, kom de på 5.-plass. 
Hun var toer ved Paralympiske vinterleker 2014 i Sotsji i Russland, der det russiske laget kom på 2.-plass, med Andrej Smirnov som skip. Her tapte de 3-8 for Canada i finalen.
Clara Peeters

Liv

De eksakte data om Peeters' fødsel er ikke kjent, men hun ble sannsynligvis født i Antwerpen i 1594. Det tidligste bevarte oljemaleriet fra hennes hånd stammer fra årene 1607/1608. Hun var da 14 år og kvaliteten på verket viser at hun må ha hatt en svært god lærer; kunsteksperter antar at hun var influert av  Osias Beert. 
Peeters bodde først i Antwerpen, men flyttet til Amsterdam i 1612 og endelig til Den Haag i 1617. Hun giftet seg med Henrik Joossen i Antwerpen 1639. Den siste kjente informasjonen om henne er et tapt maleri fra 1657. Omstendighetene rundt hennes død er ikke kjent.

Virke

Clara Peeters regnes som en av stilleben-pionerene på 1600-tallet og den som innførte stillebenvarianten «frokostscene» i Nederlandene.
Mange av Clara Peeters' bilder oppbevares i samlingene til Prado-museet i Madrid, i Rijksmuseum i Amsterdam og i National Museum of Women in the Arts i Washington.
Lasiommata

Utseende

Middelsstore, forholdsvis slanke og smalvingede, brune sommerfugler. Vingene har store øyeflekker, gjerne også lyse felter rundt disse.

Levevis

Lasiommata-artene har forholdsvis smale vinger og er raskere flygere enn de fleste andre ringvinger. De holder seg helst på åpne, solvarme områder, gjerne med bergvegger der de gjerne sitter. Larvene lever på gress (Poaceae).

Utbredelse

Gruppen er primært utbredt i Palearktis. Én art finnes i Etiopia.
Xyzzy

Xyzzy er et magisk ord fra det tekstbaserte videospillet Colossal Cave Adventure. I spillet blir det brukt på samme måte som «sesam sesam» blir brukt andre steder. I matematikk blir XYZZY brukt som huskehjelpemiddel (magisk ord) for å huske hvordan man regner ut kryssproduktet av to tredimensjonale vektorer.
Soneburg slott

Soneburg slott (Sonnenburg, estisk: Maasilinn) var et slott i Maasi i den nåværende Orissaare kommune på den estiske øyen Øsel (estisk: Saaremaa).
Slottsborgen ble oppført av Den Liviske Orden i det 14. århundre, for å erstatte det tidligere Pöide, som var blitt ødelagt av øselianerne. Byggingen pågikk til godt inn i det 16. århundre. Initiativtager til det nye støttepunktet var ordensmesteren Burchard von Dreileben hvis byggeinnsats senere ble etterfulgt av Goswin von Herike. I 1518 ble anlegget forsterket med kanontårn og bastioner.

I dansk eie

Etter Ordenstatens kollaps overgav Sonenburgs siste fogd Wulf Heinrich Luedinghausen borgen til lensmannen på Ahrensborg, prins Magnus og danskene, som to år senere ødela den. Svenskene inntok og forsterket borgen to ganger under Livlandskrigen i 1568 og 1575, hvoretter kong Frederik II lot den sprenge i 1576.

I svensk eie

Sverige gjorde krav på slottet frem til Freden i Knærød i 1631, da kravene ble oppgitt. Gjennom Den andre freden i Brømsebro, tilfalt borgen og hele Øsel Sverige.
Borgruinen ble fredet i 1999, og har siden gjennomgått restaureringer og kommet under tak.
Kuatinga

Utseende

En liten, brokete farget trebukk. Kroppsformen er sylindrisk, forholdsvis kort og bred. Antennene, hodet, bortsett fra en smal, lys midtstripe, og dekkvingenes fremre tre fjerdedeler er svarte. Pronotum og beina er rødgule, dekkvingenes spiss er hvit.

Utbredelse

Arten er kjent fra Costa Rica.